નડિયાદ શહેરને વરસાદી પાણીની સમસ્યાથી મુક્ત કરવા માટે ગુરુવારે નગરપાલિકાના ઉચ્ચઅધિકારીઓ સાથે વિધાનસભાના મુખ્યદંડક અને નડિયાદના ધારાસભ્ય પંકજભાઈ દેસાઈએ એક બેઠક યોજી હતી. આ બેઠકમાં નગરપાલિકાના તમામ અધિકારીઓને સુચના આપી હતી કે, વરસાદી પાણીના નિકાલ અંગેની કામગીરી ટેક્નીકલ અને વહીવટી છે. જે માટે તમો સૌ જવાબદાર છો. નગરપાલિકાના ચૂંટાયેલા સભ્યો કે ધારાસભ્ય આ માટે જવાબદાર નથી તે વાત સ્પષ્ટ સમજી લેજો. હવે કોઈપણ પ્રકારની પ્રજાજનોને મુશ્કેલી પડશે તો તમારી સામે આકરા પગલા ભરતાં પણ અમો અચકાઈશું નહીં. કારણકે સરકાર પ્રજાજનોની સુખાકારી માટે નાણાં ફાળવે છે અને પ્રજાને તેનો લાભ મળવો જ જોઈએ તેવી સ્પષ્ટ હિમાયત કરી હતી.